MONO เดินหน้าผลิต “ละคร-ซีรีส์-หนัง” รับชมพร้อมกันปี 65
MONO เตรียมลุยงานละคร-ซีรีส์-หนังใหม่ เชื่อมั่นผลงานออกมาถูกใจผู้ชมทุกวัย คาดได้ชมพร้อมกันในปี 2565
MONO เตรียมลุยงานละคร-ซีรีส์-หนังใหม่ เชื่อมั่นผลงานออกมาถูกใจผู้ชมทุกวัย คาดได้ชมพร้อมกันในปี 2565
11 พ.ย. 2564

นางธัญญา วชิรบรรจง ประธานเจ้าหน้าที่ฝ่ายผลิตรายการ บริษัท โมโน เน็กซ์ จำกัด (มหาชน) หรือ MONO กล่าวว่าในขณะนี้กำลังเดินหน้าลุยเตรียมงานเบื้องหลัง ในโปรเจกต์ต่าง ๆ ทั้งละคร ซีรีส์ และภาพยนตร์ ตลอดหลายเดือนที่ผ่านมา คาดว่าจะรับชมได้ในปี 2565 อย่างแน่นอน
“ที่ผ่านมาเตรียมงานในส่วนของละคร ซีรีส์ และภาพยนตร์ ท่ามกลางสถานการณ์โควิด-19  อยู่ตลอดค่ะ เราเตรียมปั้นดาราเลือดใหม่ ได้พระนางน่าเอ็นดูหลายคู่ค่ะ จากประสบการณ์ของตัวเอง มั่นใจว่าฝีมือดาราเลือดใหม่ไม่แพ้รุ่นพี่อย่างแน่นอน  สำหรับการทำงานในสถานการณ์แบบนี้  เราก็ต้องปรับตัวหลายอย่าง  เพื่อให้สอดคล้องกับนโยบายของทุกฝ่าย เพราะทุกคนจะได้ทำงานอย่างมีประสิทธิภาพและปลอดภัย ในมาตรการที่รัดกุม
ทั้งการกำหนดจำนวนผู้เข้ากอง การทำบัญชีรายชื่อผู้ที่เกี่ยวข้องทุกฝ่าย มีการตรวจ ATK ทุกครั้งที่มีการถ่ายทำ  สิ่งต่าง ๆ เหล่านี้เราเชื่อว่าจะทำให้สายการผลิตไม่มีสะดุด เพราะทุกคนอยากทำงานแล้วค่ะ ในด้านการผลิตเราเดินหน้าถ่ายทำและเตรียมงานไปมากกว่า 50% แล้ว อยากให้ผู้ชมที่รอผลงานอดใจรอกันสักนิดนะคะ เชื่อว่าโปรเจกต์ต่าง ๆ ที่เราตั้งใจทำออกมาทั้งละคร  ซีรีส์ ภาพยนตร์ เราเต็มที่ในด้านโปรดักชั่น การนำเสนอ เพื่อให้มีความแตกต่างกันในแต่ละเรื่อง และให้โดนใจผู้ชมในทุกกลุ่มทุกวัยด้วยค่ะ
ด้วยทิศทางของโมโนเน็กซ์ที่ผลักดันธุรกิจ MONOMAX ผู้ให้บริการดูหนังออนไลน์แบบถูกลิขสิทธิ์ และธุรกิจช่อง MONO29  ทำให้ผู้ชมทั้งสองแพลตฟอร์ม มีพฤติกรรมที่แตกต่างออกไป ทั้งต้องสะใจ ทันสมัย และมีเนื้อหาน่าติดตาม ซึ่งเราได้จัดทีมศึกษาการผลิตสำหรับทั้งสองแพลตฟอร์มขึ้นมาเฉพาะด้วย  เพราะอยากให้ ละคร ซีรีส์ ภาพยนตร์ ตรงใจผู้ชมมากที่สุดค่ะ” นางธัญญา กล่าว 